ปภ. แนะประชาชนป้องกันและลดผลกระทบจากปัญหาหมอกควัน
นายบุญธรรม เลิศสุขีเกษม กรมป้องกันและบรรเทาสาธารณภัย (ปภ.) เปิดเผยว่า หมอกควันและฝุ่นละอองเป็นปัญหาสำคัญที่ส่งผลต่อสิ่งแวดล้อม เป็นอันตรายต่อสุขภาพและบดบังทัศนวิสัยในการมองเห็นเส้นทาง ทำให้มีความเสี่ยงต่อการเกิดอุบัติเหตุ เพื่อความปลอดภัย ขอแนะข้อควรการปฎิบัติ เพื่อลดผลกระทบจากปัญหาหมอกควัน หากไปในพื้นที่มีหมอกควัน ให้ใช้อุปกรณ์ป้องกันอันตรายหมอกควัน สวมหน้ากากอนามัยเพื่อลดการสูดดมควัน พร้อมเปลี่ยนหน้ากากใหม่ทุกวัน หลีกเลี่ยงการอยู่นอกบ้าน ควรอยู่ในบ้าน หรืออาคารที่ปิดประตูหน้าต่างมิดชิด หรืออยู่ในห้องที่ใช้เครื่องปรับอากาศ หรือแผ่นกรองอากาศ และใช้ผ้าชุบน้ำอุดตามช่องระบายอากาศหรือแผ่นกรองอากาศ เพื่อปิดกั้นไม่ให้ฝุ่นละอองลอยเข้าบ้าน ลดหรืองดประกอบกิจกรรมที่นอกบ้าน โดยเฉพาะบริเวณที่มีฝุ่นละอองปกคลุมหนาแน่น ให้จำกัดเวลาและกิจกรรมที่ต้องออกแรงมาก หากจำเป็นให้สวมหน้ากากอนามัยทุกครั้ง เพื่อป้องกันการสูดดมฝุ่นละออง ไม่ประกอบกิจกรรมที่เพิ่มปริมาณหมอกควันในอากาศ โดยไม่เผาขยะ ไม่สูบบุหรี่ ไม่จุดธูปเทียน รวมถึงการลดใช้รถยนต์และรถจักรยานยนต์และการประกอบอาหาร อีกทั้งเพิ่มความระมัดระวังในการสัญจรผ่านเส้นทางที่มีหมอกควันปกคลุม โดยเปิดไฟหน้ารถ ไฟตัดหมอก ไม่ขับรถเร็ว เว้นระยะห่างจากรถคันอื่นให้มากขึ้น ไม่แซงหรือเปลี่ยนช่องทางกะทันหัน นอกจากนี้ ควรปฏิบัติตามมาตรการกำหนดเขตห้ามเผาและช่วงเวลาในการเผา เพื่อลดการสะสมของเชื้อเพลิงที่อาจทำให้เกิดไฟป่า โดยเฉพาะพื้นที่ที่มักเกิดวิกฤตหมอกควัน จะช่วยลดปริมาณฝุ่นละอองในอากาศได้อีกทางหนึ่ง ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” รวมถึงสายด่วนนิรภัย 1784 ตลอด 24 ชั่วโมง